ชาวภูเขาทอง ร่อนทองขาย เป็นอาชีพ  เสริมรายได้ช่วงวิกฤตโควิด
ชาวบ้าน ภูเขาทอง รวมกลุ่มร่อนทองขาย พลิกวิกฤตเป็นโอกาส ท่ามกลางสถานการณ์การระบาดของเชื้อไวรัสโควิด-19 ที่ส่งผลกระทบให้กับหลายๆ คน  ซึ่งแต่ละวันกลุ่มชาวบ้านแต่ละคน ก็จะถืออุปกรณ์ในการร่อนที่เรียกว่าเรียง นำติดตัวมา แล้วก็เดินลงไปในน้ำ เพื่อตักดินซึ่งปะปนกับทองในน้ำ นำขึ้นมาร่อนไปมา ใช้เวลาร่อนทองกันตลอดทั้งวัน หากใครเหนื่อยก็พักได้   แล้วแต่ว่าใครอยากทำมากน้องเพียงใด หากร่อนทองได้มาก ก็จะได้เงินมากตามไปด้วย  เมื่อร่อนได้แล้วเพื่อนๆ ในกลุ่มก็จะนำมารวมกันและขายให้กับคนในหมู่บ้านที่จะมารับซื้อ  เพื่อนำไปขายต่อที่ร้านทอง ส่วนเงินที่ได้ก็จะนำมาแบ่งกัน ขณะที่ ราคาขายทอง 1 กรัม จะอยู่ที่ 800-1,000 กว่าบาท ซึ่งนับเป็นรายได้ที่ไม่น้อยหน้าอาชีพใดเลย  แต่ทั้งนี้การร่อนทองก็จะต้องใช้ความอดทน ที่จะต้องยืนแช่อยู่ในน้ำกันตลอดทั้งวันสำหรับอาชีพร่อนทอง เป็นอาชีพที่ได้สร้างรายได้ให้กับชาวบ้าน ในพื้นที่บ้านภูเขาทอง  อำเภอสุคิริน จังหวัดนราธิวาส  มาตั้งแต่สมัยอดีตจนถึงปัจจุบัน ซึ่งบางครอบครัว ก็จะยึดเป็นอาชีพหลักสร้างรายได้เลี้ยงครอบครัว ขณะที่ บางครอบครัว ก็จะทำกันเป็นอาชีพเสริม  เพื่อให้มีรายได้เพิ่มจากการอาชีพสวนยาง สวนผลไม้